
Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Enhver bruk av hele eller deler av utgivelsen som innmating eller som treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.


Forord

Ideen til å skrive denne boken oppsto i et møte mellom lege og pasient, Mari og Anita. Begge har erfart hvor stor påvirkning plager fra overgangsalderen kan ha på kvinner. Mari fra sin stilling som medisinsk spesialist. Anita som har kjent det på kropp og sinn. Etter hvert fikk vi et sterkt og brennende ønske om å dele kunnskap og erfaring med så mange kvinner som mulig. Vi ønsker at kvinner skal ha en reell mulighet til å leve gode liv, også når symptomene kommer. Den kunnskapen og erfaringen deler vi med deg i denne boken.

Historiene i boken er fra levde liv, virkelige hendelser og mennesker. De fleste er anonyme. Sølvi og Susan har valgt å fortelle sine historier under eget navn, slik Anita også gjør. Du vil også følge Heidis erfaringer gjennom flere av temaene vi belyser. Heidi, med fiktivt navn, deler sin lange reise for å forstå hva alle hennes plager var, og hvordan hun til slutt fikk hjelp og ble seg selv igjen.

Boken er delt inn i tre deler. I første del gir vi deg så mye kunnskap som mulig om hva overgangsalderen er. Da kan det være lettere å forstå del 2, der du får vite hvilke konsekvenser plagene kan ha for kvinner. I del 3 kan du lese om behandlinger og tips til hvordan du kan tilnærme deg overgangsalderen så du får det best mulig. Vi tenkte lenge på hvordan boken skulle bygges opp, først og fremst for at den ikke skulle bli så trist og håpløs. Symptomlisten er lang og vond, men det er håp når du forstår og får hjelp. Så hold ut, og bla gjerne frem og tilbake i boken, til temaene du er mest interessert i. Husk at overgangsalderen ikke er statisk, det kan skifte fra måned til måned og år for år, og du kan finne hjelp her i alle fasene. Heldigvis kommer de fleste inn i overgangsalderen på en naturlig måte. Samtidig er det noen tilstander som gjør at overgangsalderen kan komme brått og intenst. Her får du belyst de store årsakene til det.

Fortellerstemmene i boken: Mari er lege og gynekolog, gir deg forskningsbasert kunnskap og deler av sine erfaringer som hun har opparbeidet ved å jobbe med kvinner i overgangsalderen hver eneste dag. Når det dukker opp et «jeg» i de faglige tekstene, er det Mari som skriver. Anita jobber som rådgiver innen kvinnehelse på jobb, og er yoga- og mindfulnesslærer. Hun deler sin historie, har intervjuet personene og skrevet historiene i boken. Hun har også skrevet kapitlene om trening, yoga, mindfulness og arbeid. Men vi har samarbeidet om alle tekster, gitt hverandre tilbakemeldinger og sørget for at alt blir riktig.

Vi vil begge fortsette å jobbe for at alle kvinner skal få den informasjonen og hjelpen de trenger. Del gjerne det du har lært med andre du bryr deg om. Vårt håp er at kvinner etter oss skal vite hva overgangsalderen, den «andre våren», er.


Anita: Den dagen jeg fikk livet mitt tilbake

Tårene ville ikke stoppe. De trillet og trillet. Det var ikke en «ugly cry» med snørr og hulk, bare såre tårer som ikke sluttet å renne.

Dagen startet tidlig, og den startet med godfølelsen. Jeg sto opp, tok på meg treningstøy, og alt føltes bra. Jeg kunne kjenne musklene i beina, jeg kjente kjernemuskulaturen. Fysikken fungerte faktisk! Alt var lett! Og med den følelsen kom en intens tanke om at det var noe jeg hadde glemt. Det var noe jeg hadde glemt å gjøre, eller var det noe jeg hadde glemt å ta med meg før jeg gikk ut døren? Minutter gikk med på febrilsk å tenke på hva det kunne være.

Da slo det meg: Det var ingenting jeg hadde glemt. Det var rett og slett en veldig ukjent følelse av at jeg hadde en kropp som fungerte. Et hode som føltes stabilt. Et sinn som var fornøyd. Og da brast det. Denne følelsen hadde jeg ikke kjent på mange år. Jeg kunne faktisk ikke huske sist. En kropp som ikke bare er en masse som jeg bærer rundt på. Tanker og følelser som ikke er langt nede i gjørma. Et sinn som ikke står i krisemaksimering og problemløsning. Følelsen av letthet gjorde at jeg ble glad – og så utrolig trist.

Trist fordi jeg tenkte på alle de årene jeg ikke hadde vært meg selv. Årene jeg hadde brukt alle krefter på å forestille meg at alt var bra. Forestille meg at jeg hadde energi, at jeg hadde krefter. Årene jeg hadde lurt alle rundt meg til å tro at alt var bra. Men jeg har vært i et utrolig mørke. Alt, absolutt alt, har kostet enormt med krefter. Fra å vaske fjeset om kvelden til å stå opp om morgenen, dusje, gjøre yoga og gå opp trappen på Nationaltheatret stasjon til jobb. Gå inn døren på kontoret. Tenke at alle ser at jeg er en skygge av den jeg forsøker å være. Holde masken overfor familien, holde masken overfor venninner, holde masken overfor meg selv. Samtidig som jeg har vært helt flat, utslitt og bare ønsket å slippe alt. De siste årene har jeg satt vekkerklokken på nitti minutter før jeg skal opp. Det er tiden det har tatt å å komme seg ut av sengen.




Denne boken er til deg som har trodd at du har mistet deg selv. Den er til deg som har vært, eller er, deprimert og ikke forstår hvorfor. Til deg som har forstått at du er i starten av eller midt i overgangsalderen, men som ikke har kommet igjennom hos fastlegen din for å få behandling som hjelper.

Denne boken er til våre døtre. Den er til alle som vil komme i overgangsalderen. Skaff dere informasjon og vær forberedt. Denne boken er til deg som vil forstå mer av hva som skjer med deg, mentalt, fysisk og emosjonelt.

Denne boken er til deg som vil forstå mer av hva som skjer med din kone, din partner, din kjæreste, moren din og søsteren din. Denne boken er til alle menn som vil forstå, og som vil være med på reisen. Denne boken er for at kvinner skal fortsette å være sterke, trives og ha det bra – og leve godt i alle faser i livet.




Del 1

FORSTÅ DIN OVERGANGSALDER


Dette er overgangsalderen

Overgangsalderen er en del av livet til kvinner, så med mindre du er en mann, vil dette gjelde deg. Det er begynnelsen på noe nytt – den andre våren, som kineserne kaller det. Poetisk, er det ikke? Denne livsfasen beskrives som fornyelsen av energi og muligheter, ettersom den er et skifte fra fruktbarhet og reproduksjon til å bevare og gi næring til seg selv.

Naturen har bare planlagt for at vi skal leve til vi har forplantet oss. Men når vi nå er kommet langt i å behandle sykdommer og har god hygiene, kan vi forvente at vi lever mye lenger enn tidligere. For 100 år siden levde ikke kvinner særlig mye lenger enn til overgangsalderen. I dag er forventet levealder 83 år. Men eggstokkene våre er ikke designet for et langt liv, og går tomme for egg i starten av 50-årene. Vi kommer i overgangsalderen. Dette gir mange kvinner plager og livslang økt risiko for mange sykdommer. Et langt liv er ikke det samme som et friskt liv.

De siste årene har overgangsalderen fått økt oppmerksomhet, heldigvis. Spesielt Storbritannia ligger langt fremme, der har overgangsalderen virkelig blitt satt på dagsordenen, politikere har engasjert seg, og nå får kvinner hormontilskudd slik vi får medisiner på blå resept her i Norge.[1] Flere fremtredende overgangsalder-spesialister tenker nå på overgangsalderen som en hormonmangeltilstand.

Oppfatningen om at overgangsalderen som oftest er kortvarig og noe du bare må holde ut, er feil. Noen tenker at fordi det er en naturlig prosess, må den også takles naturlig. Men når symptomer og plager på grunn av hormonmangel gir redusert livskvalitet, er det da riktig å bare la det gå sin gang?

Når noen får påvist lavt stoffskifte, er det fordi skjoldbruskkjertelen produserer mindre hormoner enn normalt. Da får man blå resept på hormonet som mangler, for å redusere plager og bedre livskvaliteten. Hvis du blir diagnostisert med diabetes type 1, som betyr at cellene som står for insulinproduksjonen i bukspyttkjertelen, ødelegges av eget immunforsvar, får du insulin på blå resept. Men når kvinner lider av underaktive eggstokker, skal det bare aksepteres?

1 av 3 kvinner opplever få eller ingen plager i overgangsalderen, 1 av 3 opplever moderate plager. Den siste tredjedelen opplever svært alvorlige og ødeleggende symptomer. De opplever vanskeligheter både privat og på jobb. Det er faktisk slik at selvmordsstatistikk-grafen viser en topp hos kvinner mellom 40 og 59 år.[2]

Husker du hvordan din bestemor eller mor hadde det i overgangsalderen? Sannsynligvis har du ikke hørt så mye om det. Det er blant annet fordi det har vært forbundet med tabu og skam. Frem til ganske nylig har det vært liten åpenhet om denne fasen i livet, noe som gjør at mange kvinner googler og får mye sprikende informasjon. Ikke rart kvinner blir skeptiske og tenker i det lengste at «dette må jeg holde ut, det går over, andre kvinner har kommet seg gjennom det.»

Da jeg studerte medisin, og senere da jeg spesialiserte meg til å bli gynekolog og fødselslege, fikk jeg så godt som ingen undervisning om overgangsalderen. Det er heller ikke en del av den obligatoriske utdanningen til fastleger. Tenk det! Noe som rammer halvparten av fastlegens pasienter, og så er det ikke engang et eget tema! Dette gjør at mange leger ikke er oppdatert, hverken når det kommer til plager eller behandling. Det hele beror på legens egen interesse. Det er jammen på tide å forbedre utdanningen til helsepersonell og erstatte utdatert feilinformasjon med oppdatert forskningsbasert informasjon.

At det er vanskelig for kvinner å bli hørt, kommer tydelig frem i Kvinnehelseutvalgets rapport, «Den store forskjellen», en offentlig utredning (NOU) som ble presentert i 2023.[3] Der kan vi blant annet lese dette: «Kvinners stemmer har ikke fått gjennomslag i utformingen av helsepolitikk og helsepraksis gjennom årene. Sundby-utvalget pekte i «NOU 1999:13: Kvinners helse i Norge» på at brukerperspektivet er særlig viktig for kvinner, fordi kunnskapen om kvinners helse er mangelfull og dårligere integrert i helse- og omsorgstjenesten. Utvalget mener at denne påstanden dessverre er like relevant i dag.» I Storbritannia viser undersøkelser at kvinner må til legen mange ganger for å få riktig hjelp. I tillegg går det lang tid før de får riktig behandling, for 74 prosent[4] et helt år, for 15 prosent 6 år.

Bli med på et lite tankeeksperiment. Se for deg en mann oppsøke legen sin. «Penisen min er blitt tørr og sår. Det er ekstremt smertefullt å ha sex, men hva er poenget uansett? Jeg mistet sexlysten da jeg fylte 50 år. Faktisk lurer jeg på hvorfor jeg gidder å legge meg. Jeg våkner hver time av nattesvette, og på jobb må jeg snike meg ut på toalettet for å skifte skjorte fordi jeg er gjennomvåt. Plutselig er jeg blitt så bekymret. Jeg våkner med hjertebank og føler jeg holder på å få hjerteinfarkt. Jeg tør ikke kjøre på motorveien eller i tunneler. Ofte husker jeg ikke hvor jeg parkerte bilen etter at jeg har handlet. Jeg føler meg mer og mer nedstemt og verdiløs.» Han tar en pause, gråter. «I tillegg legger jeg på meg på magen.»

Se for deg at 2/3 av alle menn opplevde tilsvarende symptomer i større eller mindre grad. Ville alle disse plagene bare blitt skyflet bort og kalt «manne-plager», og redusert til kaffekopper med teksten: «Jeg er fortsatt heit, det kommer bare i bølger nå!»?

I min jobb som gynekolog treffer jeg mange kvinner som forteller meg at de er overveldet, utslitte og synes det er blitt vanskeligere å konsentrere seg på jobb. Sexlysten er borte, og det kan det være vanskelig å snakke om. «Jeg føler meg plutselig ti år eldre enn for bare noen måneder siden.» «Jeg vet ikke hvorfor, men jeg føler meg ikke som meg lenger, jeg vet ikke hvor jeg er blitt av.» Mange kvinner blir overrasket over at de opplever disse endringene i 40-årene, og forbinder dette med gamle, skrukkete og gråhårete damer.

Hvorfor føler mange kvinner det slik? Samfunnsidealet er unge, slanke, friske mennesker, og menopausale kvinner fremstilles ofte som grå, sure og kjipe. I noen samfunn er det fertiliteten som dikterer en kvinnes verdi. Hvis hun ikke lenger kan få barn, er hun verdiløs? Svaret er selvfølgelig nei, men det løser ikke hundrevis av år med stigma knyttet til kvinnekroppen. Kvinner kan av og til ønske at symptomene kom av noe annet enn svingende hormonnivåer. Det kan være lettere å forholde seg til å være blodfattig eller ha stoffskifteproblemer, og det er forståelig. Å ikke lenger ha mulighet til å få barn, selv om du kanskje er lykkelig barnløs eller fornøyd med familien du har, kan være tøft. Men prøv å ikke stikke hodet i sanden. Hvis ting ikke føles riktig, ikke aksepter eller fortreng det, søk informasjon. Din verdi har ingenting med eggstokkreservene dine å gjøre.

Har du hørt om sandwich-generasjonen, de som er midt i livet, som både skal ta vare på barna og foreldrene sine? Det er samtidig første generasjon kvinner som har arbeid og karriere på lik linje som menn. Så kommer de i overgangsalderen. Dette blir også kalt den perfekte stormen, og kan føre til et svært høyt stressnivå. De ønsker å gjøre positive livsstilsendringer, men det kan være vanskelig å bevare motivasjonen til å opprettholde endringene. Det å begynne på hormonbehandling (HRT – hormone replacement therapy) kan gi økt motivasjon og energi til å opprettholde gode livsstilsvaner, som et balansert og sunt kosthold og regelmessig mosjon. Å forsikre seg om at andre halvdel av livet er tilrettelagt for god helse og et godt liv, er ikke noe en kvinne skal stigmatiseres for. Så hva er hormonbehandling (HRT) i overgangsalderen? Det er rett og slett å få erstattet de manglende hormonene. Det er i hovedsak østrogen og progesteron, og noen får også testosteron. Dette vil du lære mer om utover i boken.

Menopause, overgangsalder, klimakterium – kjært barn har mange navn. I denne boken bruker jeg primært ordet menopause. Ordet blir ofte brukt som et paraplybegrep for perimenopause, menopause og postmenopause.

Når starter denne endringen? La oss spole tilbake: Jenter blir født med rundt 2 millioner egg i eggstokkene. Innen puberteten er dette nummeret redusert til mellom 300 000 og 500 000 egg på grunn av naturlig celledød, apoptose. I puberteten begynner eggstokkene å produsere østrogen og progesteron, som får i gang menstruasjonen og utviklingen av blant annet bryster, hofter og kjønnshår.

Hver menstruasjonssyklus slippes et egg, og dersom det ikke blir befruktet av en sædcelle, kommer menstruasjonen, vanligvis regelmessig hver måned. Gjennomsnittlig vil eggstokkene frigjøre ca. 450 egg i løpet av en kvinnes liv.

I løpet av 40-årene begynner nivået av kjønnshormonene vanligvis å svinge veldig og deretter gradvis avta. Ved 50 års alder har kvinner i gjennomsnitt mindre enn 1000 egg igjen.[5] Når eggreservene blir mindre, produseres det også mindre østrogen og progesteron.


Ida: Gynekologen skjønte ikke hva det var

«Jeg var sliten hele tiden, uten å forstå hvorfor. Hver eneste dag måtte jeg sove en time på sofaen før jeg orket å starte på middagen. Sosiale aktiviteter var i grunnen helt fjernt i denne perioden, jeg hadde mer enn nok med å prestere på jobb.»

Helt i starten av pandemien, i mars 2020, oppsøkte Ida gynekologen sin for plager hun selv mistenkte var starten på overgangsalderen. Hun var da 47 år. De siste par årene hadde hun hatt en stadig mer ustabil mens. Hun hadde tiltagende sårhet og tørrhet i skjeden, og vondt i kroppen. Tretthet og lite energi hadde preget de siste årene, og den ene forkjølelsen fulgte den andre.

Ida snakket med gynekologen om hvordan hun hadde det når hun hadde mens. Hun var tydelig på at syklusen hadde endret seg, mensen var blitt uregelmessig, og hun nevnte de kraftige blødningene.

«Jeg sa ikke mye om de andre plagene jeg hadde, og gynekologen hadde ingen spørsmål til meg heller. Men jeg sa jo selv at jeg trodde det kunne være starten på overgangsalderen.»

Gynekologen mente at Ida absolutt var for ung til å være i overgangsalderen. Hun fikk forskrevet p-piller. Det fikk hun for å redusere styrken på blødningen under mens. P-pillene hjalp, og Ida gikk på dette preparatet de neste to årene.

De andre symptomene hun erfarte, tiltok i styrke. Hun var mye syk og opplevde immunforsvaret som dårlig. Fordi hun var sliten og energiløs, sov hun alltid en times tid når hun kom hjem fra jobb, før hun kunne starte å lage middag. Hun fungerte på jobb, men opplevde dager der hun hadde bomull eller tåke i hodet. Det ga seg utslag i dårlig konsentrasjon, det var vanskelig å huske og prioritere.

«Jeg var skikkelig plaget av hetetoktene. Særlig når jeg skulle ha presentasjoner på jobb og jeg følte at alle kunne se det på meg. Det gjorde at jeg ble mye mer usikker og trakk meg mer tilbake enn hva jeg vanligvis ville ha gjort.»

Fysisk hadde Ida mye vondt i kroppen, betennelser og situasjoner hvor hun følte seg stiv. Hun sov om natten, men søvnen var av dårlig kvalitet og derfor våknet hun opp lite uthvilt. Hun var også plaget av inkontinens og en overaktiv blære.

«Jeg måtte ha med meg ekstra klær når jeg var ute på møter og rundt omkring. Jeg timet kjøringen min så jeg kunne stoppe på de fleste bensinstasjoner for å gå på do. Men likevel tisset jeg ofte på meg.»

Ida følte at hun brukte opp det hun hadde av krefter til jobb, og valgte i stedet bort sosiale aktiviteter. Hun følte seg også usikker på sosiale settinger på grunn av inkontinens. På dette tidspunktet var ikke Ida sikker på hvorfor hun hadde disse plagene.


TIPS

Begynn å notere ned når menstruasjonen kommer, da får du oversikt over om den er regelmessig eller ikke. Noter også om den er kraftigere eller mildere og eventuelle endringer i humør, søvn osv. Du kan benytte en dagbok, skjemaet bakerst i boken på side 168–169 eller en app som «balance menopause»-appen. Det kan være til stor hjelp å ha notert plagene dine når du kommer til legetimen, for du får sannsynligvis mye mer ut av timen dersom du stiller forberedt. Om du føler deg helt «utafor», kan det være lurt å ta med partneren din eller en god venninne.

Tenk igjennom følgende: Hvilke plager har du? Hvor ofte er du plaget? Hvor ille er det?





Hva er perimenopause?

Perioden før du mister mensen, men har plager, kalles perimenopause. Denne perioden varer i gjennomsnitt 4–7 år. Mange leger tror at dette kan påvises med en blodprøve, men det stemmer ikke. Det er fordi hormonene svinger veldig i denne perioden, og kan være lave en dag, høye den neste og normal den tredje. Menopause betyr «menstruasjonsstopp». Peri betyr «rundt», så perimenopause betyr «perioden rundt menopausen». Det vil si at kvinnen fortsatt menstruerer, men kan merke endringer, symptomer og plager i forskjellig grad. Ofte er det første symptomet endringer i menstruasjonen, syklusen kan bli kortere eller lengre, menstruasjonen mindre eller kraftigere. Disse endringene skjer fordi eggstokkene ikke lenger produserer like mye østrogen og progesteron som tidligere. Når kvinner er omtrent 55 år, har de tilnærmet ingen produksjon lenger. Har du en hormonspiral, vil endringer i menstruasjonen ikke være like tydelig, da mange er blødningsfrie med hormonspiral.

Det er ikke uvanlig at kvinner som oppsøker leger med typiske plager, blir spurt om de menstruerer, og hvis svaret er ja, avvises de med at dette ikke er overgangsalder, og får heller tilbud om for eksempel smertestillende, lykkepiller eller sovemedisin. Et fåtall leger er kurset i menopause, og med tidspress på legekontorene rekker man kanskje ikke å se hvordan plagene påvirker kvinners liv.

Det kan være lett å overse eller glemme at fysiske, psykiske og seksuelle symptomer kan være hormonelt betinget. I løpet av medisinstudiet er det, som sagt, satt av liten tid til denne delen av kvinners liv. Jeg har selv sørget for videreutdanning med blant annet kurs hos British og International Menopause Societies, og blitt inspirert til å løfte temaet ut av dvalen av blant andre gynekolog Helena Enger i Norge, dr. Louise Newson, som er fastlege og menopause-spesialist i England, og kreftlegen Avrum Bluming fra USA.

Dersom du opplever plager og er eldre enn 45 år, er det ikke behov for blodprøver, med mindre legen din mistenker andre årsaker til plagene. For å finne ut om plagene skyldes perimenopause, anbefales det å forsøke hormonbehandling i ca. tre måneder. Du bør notere ned plager før oppstart og underveis, inntil kontrollen etter tre måneders tid. Da får du vurdert om symptomene skyldes store svingninger i kjønnshormonene.

Dersom du er under 45 år, kan det hende at legen ønsker å sjekke hormonnivåene.

Menopause og postmenopause

Menopausen er egentlig kun en dato i en kvinnes liv, og kan først stadfestes ett år etter siste menstruasjon. Gjennomsnittsalderen for menopausen er 52 år. Men det er store variasjoner.

Ingen er for ung til å komme i menopausen/overgangsalderen. Du kan bli spurt av legen når moren din eller andre kvinner i familien kom i overgangsalderen. Hvis det er et mønster av tidlig menopause hos nære familiemedlemmer, følger ofte påfølgende generasjoner etter.[6],[7]

Post betyr etter, så postmenopausen betyr «etter siste menstruasjon», og det vil si resten av ditt liv. Du kan fortsatt ha plagsomme symptomer i postmenopausen fordi hormonnivået fortsetter å falle.

Tidlig menopause

Det er en del kvinner som kommer i menopausen tidligere enn gjennomsnittet. Symptomene på tidlig menopause er de samme som for dem som gjennomgår dette senere, men tap av fertilitet, redusert sexlyst og vaginal tørrhet kan ha større påvirkning på kvinners selvbilde, selvfølelse og mentale helse jo yngre man er.

Alle unge kvinner som opplever tidlig menopause, bør få sine hormoner erstattet, i hvert fall til gjennomsnittlig menopausealder på 52 år. Det er viktig å holde hormonene til disse kvinnene på nivå med den generelle kvinnelige befolkningen for å redusere økt helserisiko i fremtiden. Østrogen beskytter blodårer og hjerte, og er viktig for å vedlikeholde beintetthet og muskelstyrke. Det er derfor kvinner som gjennomgår en tidlig menopause, anbefales regelmessige kontroller med blodprøver og beintetthetsmåling. Ved siden av hormonbehandling kan det være at kvinnene har behov for psykisk støtte.

Her kommer en oversikt over årsakene til tidlig menopause:

PREMATUR OVARIAL INSUFFISIENS – POI

En svært tidlig menopause er definert som tap av eggstokkfunksjonen med sjelden eller uteblitt menstruasjon, lavt østrogen og forhøyet follikkelstimulerende hormon (FSH – du kan lese mer om dette under «hormonene som styrer det hele» på side 40–43) målt i to blodprøver med mer enn 6 ukers mellomrom hos en kvinne under 40 år. Det er flere kjente årsaker, men hos omtrent 40 prosent finner man ingen sikker årsak. Om lag halvparten av POI-tilfellene oppstår etter cellegift, bekkenkirurgi eller strålebehandling. Resten er forårsaket av genetiske sykdommer, slik som Turner syndrom, noen autoimmune sykdommer som Hashimotos og Graves sykdom (når immunforsvaret feiltolker signaler og går til angrep på egen kropp) eller infeksjoner som tuberkulose og kusma. Fall i hormonverdiene kan også fremskyndes av en traumatisk opplevelse, som tap av en nær relasjon. En del kvinner får diagnosen i forbindelse med utredning av barnløshet.

Dersom du får denne diagnosen og har ønske om barn nå eller i fremtiden, er det lurt å spørre hvilke muligheter du har i din situasjon. Noen lykkes med fertilitetsbehandling, andre benytter eggdonasjon eller velger å adoptere. Ca. 10 prosent av de som har diagnosen, kan bli spontant gravide.

POI rammer 1 av 100 under 40, 1 av 1000 under 30 og 1 av 10 000 under 20 år. Det kan være en stor sorg å få det påvist i ung alder, og det bør tilbys god oppfølging og støtte av helsepersonell. Hos den britisk-baserte ideelle organisasjonen «the Daisy Network» kan du få nyttig informasjon fra helsepersonell og et støttende fellesskap av mennesker som vet hva du går igjennom. De jobber for et internasjonalt fellesskap, og jeg er deres norske frivillige kontakt. I Norge er det en relativt nyoppstartet Facebook-gruppe for kvinner med POI, som heter Prematur ovarial insuffisiens Norge. Der kan man få støtte av andre kvinner som har fått påvist POI.

Unge kvinner som tidlig blir menopausale, har en økt risiko for hjertesykdom, beinskjørhet, diabetes type 2 og demens, men også andre sykdommer, slik som lunge- og nyresykdommer og psykiske problemer. Dette reduseres ved å benytte HRT [8],[9] og anbefales av Norsk gynekologisk forening.[10] Dette vil du få utdypende informasjon om i løpet av de kommende kapitlene.

PREMATUR MENOPAUSE

5 av 100 kvinner blir menopausale mellom 40 og 45 år.[11] Livsstilsfaktorer som røyking, dårlige matvaner, mangel på trening og fertilitetsbehandling kan være medvirkende årsaker til tidligere menopause, i tillegg til økt forekomst i noen familier.

KIRURGISK OG MEDISINSK MENOPAUSE

Tidlig menopause kan også være et resultat av operasjoner, strålebehandling og cellegift. En ganske vanlig operasjon er fjerning av livmoren. Hvis kun livmoren fjernes, fortsetter eggstokkene å produsere østrogen. Imidlertid kan blodforsyningen påvirkes, og noen kan få menopausale plager i etterkant, men ikke så brått. Det er blitt ganske vanlig å fjerne egglederne sammen med livmoren fordi forskningen peker mot at noen tilfeller av eggstokkreft har sin opprinnelse i egglederne. Dersom eggstokkene opereres ut, vil kvinnen bli menopausal over natten.

Operasjonen hvor livmor fjernes kalles hysterektomi på legespråket. Det er for øvrig et vanvittig gammeldags og misvisende navn, for vi opererer ikke ut hysteri, slik ordet faktisk betyr. Jeg foreslår å kalle det uterektomi, siden uterus er livmor på latin og det ordet leger vanligvis bruker om livmoren.

Hvis du skal gjennom en medisinsk prosedyre, slik som operasjonene nevnt ovenfor eller kreftbehandling, er det viktig at du får god informasjon om hva du kan forvente. Legen din bør informere deg om og tilby hormonbehandling (HRT), dersom det ikke foreligger grunner til å la være.

Anita kom i overgangsalderen på grunn av brystkreftbehandling. Dette kan du lese mer om på side 104–114. Brystkreft berører såpass mange kvinner at vi mener det fortjener et eget kapittel.


Anita: Overgangsalder etter brystkreft

Min overgangsalder kom som kastet på meg. Men jeg forsto ikke at det var den som traff. Grunnen var at tegnene for meg var kombinert med bivirkninger fra behandlinger for brystkreft. Jeg hadde riktignok blitt fortalt at under og etter behandling med cellegift ville jeg oppleve antydninger av menopausesymptomer, men det var med vekt på hetetokter. Det var det som ble snakket og skrevet om alle steder der jeg fant informasjon om overgangsalderen. Og dette var ikke jeg særlig interessert i, da jeg tenkte at den slags tilhørte livet til eldre damer.

Dette var i 2008, jeg var 43 år, og jeg hadde liten eller ingen kunnskap om effekter av overgangsalderen. Da jeg kom i en «kjemisk overgangsalder», hadde jeg null oversikt over hva som ville komme, og hvordan det ville påvirke meg.

Årsaken til at jeg kom inn i overgangsalderen nærmest over natten, var medisinsk behandling, men symptomene som kommer, er de samme som alle kvinner kan få i tiden før og under overgangsalderen. Forskjellen for meg, og de fleste som er gjennom denne type behandling, var at overgangen ble brå og symptomene sterke. Kroppen hadde ingen tid til å justere seg til endringene og forberede seg på dem. Jeg hadde også en historie med både PMS, bivirkninger av p-piller og svangerskaps- og barseldepresjon. I ettertid lærte jeg at sannsynligheten øker for at symptomlisten kan bli lang og effekten stor om man har hatt slike plager. Men det var som sagt ikke på min radar på dette tidspunktet.

Gjennom det siste tiåret har behandling for brystkreft hatt en svært positiv utvikling. Dette har gjort at overlevelsesraten for brystkreftrammede er langt over 90 prosent. Det har også skjedd en positiv utvikling i behandlingsforløpet, slik at flere beholder det rammede brystet/brystene. Behandlingen er mer individuelt tilpasset, og kan være mindre fysisk krevende enn for 10–15 år siden. Heldigvis! Og all ære til helsevesenet og legene for det.

Der det tilsynelatende har skjedd lite, er i informasjonen om bivirkninger som blir gitt til de som gjennomgår brystkreftbehandling. I en første fase er det lett å forstå at fokuset er på å få etablert en trygghet rundt livsbevarende behandling, både for pasienten og legene. Samtidig vet vi at det er svært mange som gjennomgår denne behandlingen som vil få merkbare tegn på overgangsalderen. Det kommer gjerne etter første eller andre cellegiftkur.

